Fødevareminister Mogens Jensen (S) er nu klar med en håndsrækning til de pressede okse- og kalvekødsproducenter.

Efter en tid med lave noteringer har corona-krisen sendt producenterne i knæ, da hotel- og restaurationsbranchen for tiden ikke kan aftage især de dyre udskæringer.

Ministeren har først og fremmest fundet 2,5 mio. kr. til en markedsføringskampagne af dyrevelfærdsmærket, som omfatter bl.a. oksekød og mælkeprodukter.

"Erhvervet ser sådan på det, at hvis man markedsfører det kød, der lever op til dyrevelfærdskravene, så er det dansk kød, forbrugerne vil aftage", siger Mogens Jensen og fortæller, at også erhvervet har spyttet penge i kampagnen:

"Producenterne er meget pressede i denne tid, og det har vi fuld forståelse for. Derfor vil vi selvfølgelig gøre alt, hvad vi kan for understøtte branchen".

oplagring af kød

Den øgede markedsføring er et af i alt fire forslag, Landbrug & Fødevarers kvægsektor med formand Christian Lund i spidsen fredag formiddag præsenterede for ministeren.

Her blev det også foreslået at sætte gang i privat oplagring af kødet, hvilket ministeren også vil sætte i gang, efter EU for nyligt har gjort det muligt for at regulere det pressede marked.

"Det handler om at oplagre partier af oksekød og senere sluse det ind, så det ikke forvrider markedet", siger Mogens Jensen og tilføjer:

"Vi har lidt udfordringer med at finde frysekapacitet, fordi det helst skal hænge på kroge, men vi arbejder på en løsning".

forhøjet og forudbetalt slagtepræmie

Landbrug & Fødevarer har desuden foreslået ministeren at give forskudsbetaling af slagtepræmier samt at fremrykke en planlagt forhøjelse af slagtepræmien fra 2021 til 2020.

Begge dele er ministeren egentlig indstillet på, men der er udfordringer, der står i vejen.

"Normalt forudbetaler vi ikke i Danmark, så det bliver svært at give et forskud på udbetalingen, uden det vil forsinke udbetalingen af direkte støtte, fordi systemet skal laves om - og det har producenterne ikke brug for lige nu. Men vi ser på muligheden", siger ministeren og fortsætter:

"Vi er sådan set også indstillet på at forhøje præmien i 2020, men det kan man ikke jævnfør EU-regler. Vi er dog i dialog med Kommissionen om det, og jeg håber, at de siger, at det kan lade sig gøre, men jeg tør ikke love det".

Til gengæld arbejder ministeriet pt. ikke på at genindføre ammekopræmien, som kødkvægsformand Per Lynge Laursen ellers har foreslået.

kvægformand: trist situation

Kvægformand Christian Lund kalder det en trist situation, at producenterne er så pressede, som det er tilfældet.

"Det her er vigtige tiltag, som branchen har brug for, hvis der skal være mulighed for at have okse- og kalvekødsproduktion i Danmark fremover. Der er brug for likviditet nu", siger han og fortsætter:

"Det er trist, at vi er i den her situation, men jeg håber, at producenterne og deres finansielle kilder kan se, at både vi og ministeren tager det her meget alvorligt".